CELEX: 32012D0447
Language: sk
Date: 2012-07-24 00:00:00
Title: 2012/447/EÚ: Vykonávacie rozhodnutie Rady z  24. júla 2012 , ktorým sa Dánsku povoľuje zaviesť osobitné opatrenie odchyľujúce sa od článku 75 smernice Rady 2006/112/ES o spoločnom systéme dane z pridanej hodnoty

28.7.2012   
            
            
               SK
            
            
               Úradný vestník Európskej únie
            
            
               L 202/24
            
         VYKONÁVACIE ROZHODNUTIE RADY
   z 24. júla 2012,
   ktorým sa Dánsku povoľuje zaviesť osobitné opatrenie odchyľujúce sa od článku 75 smernice Rady 2006/112/ES o spoločnom systéme dane z pridanej hodnoty
   (2012/447/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Dánsko v liste, ktorého doručenie Komisia zaregistrovala 5. septembra 2011, požiadalo o povolenie uplatňovať opatrenie odchyľujúce sa od ustanovení smernice Rady 2006/112/ES upravujúcimi právo na odpočítanie vstupnej dane.
            
         
               (2)
            
            
               Komisia listom zo 14. marca 2012 informovala ostatné členské štáty o žiadosti Dánska. Listom z 15. marca 2012 Komisia oznámila Dánsku, že má všetky informácie potrebné na posúdenie danej žiadosti.
            
         
               (3)
            
            
               V súčasnosti je podľa smernice 2006/112/ES zdaniteľná osoba, ktorá na dánskych orgánoch zaregistruje ľahké nákladné vozidlo s maximálnou povolenou hmotnosťou tri tony výlučne na obchodné účely, oprávnená na odpočítanie úplnej vstupnej dane z kúpnej ceny a prevádzkových nákladov vozidla. Ak sa takéto vozidlo následne použije na súkromné účely, zdaniteľná osoba stráca právo na odpočítanie DPH z nákladov na kúpu vozidla.
            
         
               (4)
            
            
               Vzhľadom na to, že tento systém znamená veľké bremeno ako pre zdaniteľné osoby, tak aj pre daňové orgány, dánske orgány preto požiadali o povolenie uplatňovať osobitné opatrenie odchyľujúce sa od článku 75 smernice 2006/112/ES. Toto opatrenie by umožnilo zdaniteľnej osobe, ktorá zaregistrovala vozidlo ako vozidlo výlučne na obchodné účely, využívať predmetné vozidlo aj na iné než obchodné účely a počítať zdaniteľnú sumu z operácie považovanej za poskytnutie služby podľa článku 75 smernice 2006/112/ES na základe paušálnej sadzby a nestratiť právo na odpočítanie DPH z nákladov na kúpu vozidla.
            
         
               (5)
            
            
               Táto zjednodušená metóda výpočtu by však bola obmedzená len na prípady, keď sa vozidlo využíva na neobchodné účely maximálne dvadsať dní v kalendárnom roku a splatná paušálna sadzba DPH je stanovená na 40 DKK za každý deň využitia vozidla na neobchodné účely. Túto sumu stanovila dánska vláda na základe analýzy vnútroštátnych štatistík.
            
         
               (6)
            
            
               Týmto opatrením, ktoré sa má vzťahovať na ľahké nákladné vozidlá s maximálnou povolenou hmotnosťou tri tony, by sa zjednodušili daňové povinnosti zdaniteľných osôb, ktoré príležitostne využívajú na neobchodné účely vozidlo zaregistrované na použitie na obchodné účely. Zdaniteľné osoby by si však naďalej mohli zvoliť možnosť zaregistrovať ľahké nákladné vozidlo ako vozidlo na obchodné i súkromné účely. V takomto prípade by zdaniteľné osoby stratili právo na odpočítanie DPH z nákladov na kúpu vozidla, ale by neplatili denný poplatok za použitie vozidla na súkromné účely.
            
         
               (7)
            
            
               Zavedenie opatrenia, ktorým by sa zaistilo, aby zdaniteľné osoby, ktoré príležitostne na neobchodné účely využívajú vozidlo zaregistrované na obchodné účely, nestratili právo na úplné odpočítanie vstupnej dane z predmetného vozidla, by bolo v súlade so všeobecnými pravidlami odpočítania ustanovenými v smernici 2006/112/ES.
            
         
               (8)
            
            
               Povolenie by malo platiť na obmedzenú dobu, a preto by jeho platnosť mala uplynúť 31. decembra 2014. Na základe skúseností, ktoré sa dovtedy podarí nadobudnúť, sa môže posúdiť, či by výnimka bola aj naďalej oprávnená.
            
         
               (9)
            
            
               Opatrenie bude mať len zanedbateľný účinok na celkovú výšku príjmov z dane vybranej dotknutým členským štátom na stupni konečnej spotreby a nebude mať žiaden negatívny vplyv na vlastné zdroje Únie pochádzajúce z dane z pridanej hodnoty,
            
         PRIJALA TOTO ROZHODNUTIE:
   Článok 1
   Odchylne od článku 75 smernice 2006/112/ES, ak zdaniteľná osoba používa ľahké nákladné vozidlo zaregistrované ako vozidlo výlučne na obchodné účely, využíva aj na súkromné účely alebo na súkromné účely svojich zamestnancov alebo všeobecnejšie na iné ako obchodné účely, je Dánsko oprávnené určiť zdaniteľnú sumu podľa paušálnej sadzby za každý deň takého využitia.
   Denná paušálna sadzba uvedená v prvom odseku je 40 DKK.
   Článok 2
   Opatrenie uvedené v článku 1 sa uplatňuje len na ľahké nákladné vozidlá s maximálnou povolenou hmotnosťou tri tony.
   Toto opatrenie sa neuplatňuje, ak sa vozidlo používa na neobchodné účely dlhšie ako dvadsať dní za kalendárny rok.
   Článok 3
   Toto rozhodnutie stráca účinnosť 31. decembra 2014.
   Článok 4
   Toto rozhodnutie je určené Dánskemu kráľovstvu.
   
      V Bruseli 24. júla 2012
      
         
            Za Radu
         
         
            predseda
         
         A. D. MAVROYIANNIS
      
   
   
      (1)  Ú. v. ES L 347, 11.12.2006, s. 1.